P. Hrušovský, predseda NR SR: (2004-02-03):
Otváram rozpravu o tomto bode programu. Chcem vás informovať, že písomne som dostal dve prihlášky, a to pánov poslancov Polku a pána poslanca Bašku. Nech sa páči, pán poslanec Polka. L. Polka, poslanec: Vážený pán predseda, vážený pán minister, vážený pán prezident fondu, vážené dámy, vážení páni, dovoľte mi, aby som predniesol pozmeňujúci návrh k predloženému materiálu, ktorého text znie: „V zmysle zákona č. 471/2002 Z. z. o pôžičkovom fonde pre začínajúcich učiteľov žiadame v návrhu na použitie majetku Fondu národného majetku v roku 2004 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov vyčleniť finančné prostriedky na poskytnutie pôžičiek pre začínajúcich pedagógov.“ Prosím, aby ste si v pozmeňujúcom návrhu opravili chybu, nie 21 467 Sk, ale na 16 533 mil. Sk. Ospravedlňujem sa za túto matematickú chybu. Považujeme za veľmi dôležité vrátiť sa k predloženému návrhu, ktorému chýbali pri štátnom rozpočte 4 hlasy, pretože v tomto pozmeňujúcom návrhu sa odvolávame na to, že zákon, ktorý bol prijatý v roku 2002, nebol do tejto doby naplnený tým podstatným substrátom, a to peniazmi. Ale musím podotknúť, že pán minister školstva dosiaľ nevymenoval správnu radu v tomto orgáne a nevymenoval dozornú radu, ako mu to vyplýva zo zákona. Riaditeľ fondu sa niekoľkokrát obrátil listom, naposledy 20. septembra minulého roku, na ministra školstva, do dnešného dňa mu pán minister neodpovedal. Naopak, predseda výboru pre školstvo, vedu a ďalšie záležitosti pán prof. Devínsky odpovedal žiadateľom v tom zmysle, že sa Národná rada bude usilovať, aby formou pozmeňujúceho návrhu sme tento problém vyriešili. Vláda si skutočne neplní svoje záväzky z Programového vyhlásenia vlády Slovenskej republiky, kde sa uvádza, že „bude usilovať o vyššie spoločenské uznanie a diferencované platové ohodnotenie pedagogických pracovníkov na všetkých úrovniach adekvátne kvalite ich práce a významu tohto povolania pre spoločnosť tak, aby sa táto práca stala atraktívnejšou aj pre mladých učiteľov“. Aká je však skutočnosť? Súčasný prístup k riešeniu otázky postavenia učiteľov je demotivačný, destabilizačný a bude mať za následok ďalší odchod kvalitných mladých učiteľov, pedagógov zo školstva, nezáujem mladých ľudí a nadaných ľudí o prácu v školstve a v mnohých prípadoch klesajúcu kvalitu výučby a výskumu. Výsledky takpovediac náboru na euroúradníkov dokazujú skutočnosť, že v našom školstve sa deje niečo zvláštne, niečo čudné a že požiadavky Európskej únie na kvalitu výchovno-vzdelávacieho procesu asi dostávajú nejaký zlý trend. Poznamenám, že na poskytnutie pôžičky si podalo žiadosť už 1 700 mladých ľudí, mladých učiteľov, a títo budú musieť pravdepodobne znovu žiadať, pretože ich žiadosti sú dokladované rozličnými potvrdeniami už viac ako 2-3 roky. Minister skutočne dosiaľ nezabezpečil činnosť chodu v súlade so zákonom a ani neinicioval jeho zrušenie. Ak sa tak chystá urobiť a bude iniciovať nejaký iný fond. Priemerná mzda v školstve je druhá najnižšia po poľnohospodárstve, tarifné platy učiteľov počas ich pracovnej kariéry sú výrazne nižšie ako platy štátnych zamestnancov. Zhruba 30 % učiteľov vykonáva vedľajšiu zárobkovú činnosť, zhruba 30 % mladých pedagógov, absolventov pedagogických fakúlt, nenastupuje na výkon svojho povolania. Nedostatočné finančné ohodnotenie má za následok odchod mladých učiteľov, ale aj starších kvalifikovaných učiteľov do iných odvetví. Minister školstva Martin Fronc na začiatku školského roku povedal a hovoril o perspektívach rozvoja slovenského školského systému, o potrebe vzdelávania ako podmienky múdrosti, mravnosti a láskavosti. Ale to by malo byť aj o zodpovednosti za plnenie sľubov tým, za ktorých on sám zodpovedá, a to sú žiaci, študenti a učitelia. Ďakujem vám pekne za pozornosť a za podporu tohto pozmeňujúceho návrhu. Ďakujem pekne. (Potlesk.)